Mundaag, der 18. Yenner 2010 is en Feierdaag do in Amerikaa. Sell is der Daag as mer an der Dr. Martin Luther King Jr. denke un erinnere solle. As viel vun eich schunn wisse, der Dr. King hot versucht unsre Gsellschaft zu refermiere. Un er hot es aa gemacht. Er hot fer menschliche Rechte  gfochde un hot versucht en End zu Segregation in Amerikaa zu bringe. Er waar im Yaahr 1968 erschosse. Er waar en echt gude Man un hett lenger lewe solle. Er hot viel wichdige Rede gewwe, awwer die beschde davun is: "Ich hab en Draam." Er hot selle Rede in 1963 in Washington DC gewwe un hot im Yaahr 1964 die Nobel Friede Preiz gewunne. Er waar waerricklich eppes!